text: Privat bolig tømt for alt det dyre
  09 november 2015 kl. 11.00
  Indbrudstyve stjal designermøbler, malerier og dyrt musikanlæg 
  Det var chokerende for en privat familie at vende hjem til deres bolig i Spangbjerggade i Esbjergs indre by om formiddagen fredag den 6. november. En eller flere indbrudstyve havde brudt et vindue op på husets bagside, endevendt det hele indenfor og rippet boligen for en stribe dyre designmøbler, lamper, malerier samt et Beosound 5000  musikanlæg.
  Hvis du får tilbudt følgende til en lidt for god pris, så stammer det måske fra indbruddet: Arkitekt Arne Jacobsens berømte stol, Ægget, i koksgråt dansk uld, en sort Arne Jacobsen læderstol, Svanen,  to PH-lamper, Koglen,  med en diameter på 60 cm., seks blå 7ér stole og en 7´er kontorstol samt to Carlssonmalerier.
  Tyveriet er begået mellem d. 5. november kl. 18 og den følgende formiddag. Politiet i Esbjerg vil meget gerne høre fra den, der måtte vide noget om dette. De kan kontaktes på tlf. nummer 1-1-4.
  